Fidji klop Hane, wat nie 'respek' het | Netwerk24
Die groot klerewinkelgroep Pepkor gaan tussen 50 000 en 100 000 mediese gesigmaskers per dag in sy fabriek in Parow vervaardig.
Fidji klop Hane, wat nie 'respek' het
Frankryk se skokkende nederlaag Saterdag teen Fidji – minder as 'n jaar voor die Wêreldbeker-rugbytoernooi in Japan – is 'n terugslag, erken Jacques Brunel, die Hane se breier.
Mathieu Bastareaud sê die Hane het nie respek vir Fidji gehad nie. Foto: Getty Images
Fidji se oorwinning met 21-14 in die Stade de France in Parys was boonop die span se eerste sege oor Frankryk.
"Dit is 'n slag en nie iets waarvoor ons beplan het nie. Ongelukkig is hierdie die laaste van die toetse die maand, met die spelers wat terugkeer na hul klubs, wat ons laat met 'n moeilike situasie. Dit maak dinge gekompliseerd," sê Brunel met verwysing daarna dat hy nie dadelik kan gaan skaaf aan die Hane se ooglopende tekortkominge nie.
Frankryk se senter Mathieu Bastareaud het nie doekies omgedraai oor die rede vir die nederlaag nie, volgens nzherald.co.nz.
"Ons het hulle nie gerespekteer nie en hulle het oor ons geloop."
Ons het hulle nie gerespekteer nie en hulle het oor ons geloop.
Brunel sê hy dink sy span se voorbereiding vir die wedstryd was voldoende.
"Ons is deeglik daarvan bewus dat hierdie nederlaag as 'n waarskuwing dien.
"Hulle het ons by die losgemale oorheers en ons ondersteunende spel was ook nie goed nie. Dit is moeilik om 'n positiewe kant te sien, maar ek wil glo dít is nie al waartoe ons in staat is nie.
"Teen Suid-Afrika en Argentinië was ons baie beter. Maar ons kan nie daarvan wegkom dat ons teen Fidji verloor het nie," sê Brunel.
Die Hane het die afgelope maand naelskraap teen die Springbokke (26-29) verloor, terwyl hulle die Argentyne daarna gemaklik met 28-13 geklop het.
"Ons het gedink ons maak vordering. Ons het vandeesmaand twee treë vorentoe gegee, maar nou het ons weer een tree terug gegee," sê Brunel.